L'hotel Senator Gandia Spa Hotel comença a funcionar a ple rendiment aquest cap de setmana
20 maig 2021

## L'hotel Senator Gandia Spa Hotel comença a funcionar a ple rendiment aquest cap de setmana20 maig 2021Última actualització: 20 maig 2021

![](../gestion/img/cdbed21fecf5cc07a0c54526cc1167b7605989e503387243f8c6728ea91ea1b3.jpg)  
  

L'alcaldessa de Gandia, Diana Morant, ha rebut aquest matí la visita del director comercial i CEO de la cadena hotelera Senator, Daniel Rossell, en l'estand que Gandia té en Fitur, amb qui ha mantingut una trobada en el qual també ha participat el regidor delegat de Turisme, Vicent Mascarell, i una representació del sector turístic. Aquesta infraestructura hotelera , que va obrir fa uns dies, estarà a ple funcionament aquest cap de setmana i comptarà en dues setmanes amb un SPA de 700 metres quadrats. A més, a mitjan juny es posarà en marxa un restaurant gestionat pel xef Paco Pérez, amb cinc estreles Michelín, segons ha explicat Rossell.

Després de la trobada, Morant ha declarat que l'obertura de l'hotel ha suposat “_una de les millors notícies turístiques d'enguany per a la ciutat_”. Aquest és un dels pocs allotjaments de quatre estreles que ha obert en el litoral mediterrani en plena pandèmia.

“_A Senator li hem contat que a Gandia treballem de la mà del sector de manera col·laborativa, que desenvolupem projectes de millora de la qualitat com el SICTED i que, en definitiva, l'associacionisme ens ha portat a un model turístic cohesionat, consensuat i viu que s'enfronta a les adversitats com ja va succeir l'any passat durant la pandèmia. Vam tindre un estiu on ens distingim per ser una de les platges més segures del món, la qual cosa ens va donar molts fruits; i això tornarà a passar enguany_”.

L'alcaldessa ha afirmat que la implantació d'aquest hotel no sols suposa una ampliació de l'oferta hotelera sinó que també contempla serveis al turista basats en paràmetres de qualitat que es podran oferir durant tot l'any.

Rossell va mostrar la seua satisfacció amb l'acolliment que ha tingut a Gandia. “_Volem donar les gràcies al Consistori i al sector privat perquè no és fàcil trobar un destí amb tan bones sinergies_”.